ઓમના પિતા મુકેશ ગોહિલે ‘મિડ-ડે’ને કહ્યું હતું કે ‘ઓમના ટયુશનમાંથી અમને ખબર પડી કે તે ત્યાં પહોંચ્યો જ નથી. એથી અમે બધા ચિંતામાં મુકાઈ ગયા હતા. ઓમ બધાનો લાડકો હોવાથી અમારી આખી સોસાયટીના લોકોએ બધી જ જગ્યાએ તપાસ કરી હતી. ઓમની મમ્મી અને આસપાસની મહિલાઓ તો રડતી-રડતી ઓમને શોધી રહી હતી. એવામાં અચાનક જ પેણથી પોલીસનો ફોન આવ્યો અને ઓમ ત્યાં છે એમ કહીને તેની સાથે વાત કરાવી હતી. એથી અમારા પાડોશમાં રહેતા હિંમત બારિયાની કારમાં હું અને બાજુમાં રહેતા બીજા ત્રણ પાડોશી ત્યાં પહોંચ્યા હતા. પોલીસે તમારો દીકરો તમને મળી ગયો છે એવું લખેલા એક કાગળ પર મારી સિગ્નેચર લીધી હતી, પણ કિડનૅપિંગનો કેસ નોંધ્યો નહોતો. જોકે મારા દીકરાની ચિંતામાં અમે પોલીસના લફરામાં પડ્યા નથી. મંગળવારે સવારે ચાર વાગ્યે અમે ઓમને લઈને ઘરે આવ્યા ત્યાર સુધી સોસાયટીના રહેવાસીઓ રાહ જોઈને બેઠા હતા.’મુકેશ ગોહિલ અને તેમના પરિવારજનો પોતાના દીકરા સાથે બનેલી આ ઘટનાને ધ્યાનમાં લઈને સોશ્યલ મીડિયા જેમ કે ફેસબુક, વૉટ્સઍપ પર બાળકો તેમ જ તેમના પેરન્ટ્સ સતર્ક રહે એવો મેસેજ સ્પ્રેડ કરીને અવરનેસ ફેલાવી રહ્યા છે.